Mokoka en Bii in tweestryd | Netwerk24
Mokoka en Bii in tweestryd
Johannesburg vier Dinsdag Erfenisdag saam met duisende hardlopers en stappers wat aan die vierde jaarlikse FNB Joburg Cityrun oor ’n afstand van 10 km deelneem.
Dit is die tweede wedloop in die FNB Run Your City-reeks wat uit drie wedlope bestaan. Die Cape Town 12 Onerun oor 12 km was op 19 Mei en het meer as 13 500 deelnemers gelok. Die FNB Durban 10K Citysurf-run is op 13 Oktober.
Elk van die roetes word so uitgelê dat dit toerisme aanmoedig deur by verskeie historiese en kulturele landmerke aan te doen.
Die FNB Joburg Cityrun spog met R250 000 prysgeld. Die wenners in die mans- en vrouewedloop sal elk met ’n tjek van R30 000 wegdraf.
Atletiek-fynproewers lek reeds hul lippe af vir ’n herontmoeting tussen Suid-Afrika se voorste middelafstand-atleet, Stephen Mokoka, en die Keniaan Bernard Bii ná hul titaniese stryd in die Suid-Afrikaanse halfmarathon-kampioenskap in Port Elizabeth verlede jaar.
Mokoka, wat toe met twee sekondes gewen het, het reeds vanjaar gewys dat hy in bobaasvorm is toe hy verlede maand Hendrick Ramaala se 22 jaar oue nasionale halfmarathonrekord met 16 sekondes verbeter het in ’n tyd van 59:51.
In die vrouewedloop tree die verdedigende kampioen, Glenrose Xaba, aan as gunsteling nadat sy verlede naweek die nasionale veldloopkampioenskap in Tshwane gewen het.
Die wegspringskoot klap om 08:00 voor FNB Bank City in Simmondsstraat en die eindpunt is by Mary Fitzgeraldplein in Newtown.
Rig navrae aan Stillwater Sport by 082 991 0045 of entries@stillwatersports.com.
Meer oor: André Gobey | Stappers | Erfenisdag | Hardlopers